**Ars Poetica Lumilor**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*Colecţia: Explorări în lumină\*

cine mă ştie

cine mă cuprinde

sub ce pecete s-aşterne lumea în mine?

din muzeu ochiul de privit minuni

erodează dureros ţărmurile cu fiecare miracol

decojit de haina sacerdotală

inima se scurge şi respiră clepsidre încenuşate

mă iau de la capăt în cântări primitive

savurez sălbăticia de-a cresta adevăr sângerat

pe harta virgină

în implozii arată de infinituri în clipă

rugăciunea de-a fi sub straiul hermeneutic nota unică

desfăşoară portative de flăcări

vibraţii acide

energii diafane

vezi, totul hăruieşte locul său în lume chiar şi-o cârtiţă oarbă

ca prima oară va-nmuguri ochiul minunii

dospit în Vocală

şi mă va mântui

pe mine sau lumea ca o mirare sacră?

cine mă ştie? cine mă cuprinde? sub ce tâlcuire?

sunt puntea dintre cuvinte

sau însuşi Cuvântul

voi afla cândva, întors în sinele rotunjit

de şmirghelul lumii

şi voi râde